《寻瘗鹤铭》
清代·李懿曾

焦山峭摩空，其下则水国。谁知悬崖间，挂此数行墨。

爱鹤成鹤癖，鹤死瘗山侧。鹤本神仙姿，魂魄游八极。

兹铭亦天人，人间讵易得。或云逸少铭，或云贞白刻。

或云顾逋翁，好事竞窥测。我爱竹垞言，心非唐后勒。

万古照寒流，鱼龙不敢蚀。我寻潮落时，藓深半不识。

风涛夜有声，月影松桧黑。

作者简介：（?—1807）清江苏通州人，字渔衫。乾隆副贡生。考授州判，改教职。后赴京谒选，为马践死。有《紫琅山馆诗钞》。